runetrust/blame-folketinget-dk huggingface dataset:
Mette Thiesen (DF), 2023-12-19:
Tusind tak for at besvare det.
Vi ved jo godt, at Enhedslisten og Alternativet er fuldstændig fløjtende ligeglade med Danmark, så det er desværre ikke noget nyt.
Jeg kunne godt tænke mig at høre ordføreren om noget.
Vi, der sidder herinde i Folketinget, har et kæmpe ansvar i forhold til statsborgerskab, som er det allerallervigtigste, man kan give nogen; det er den fineste gave, man kan give.
Mener ordføreren, at alle de mennesker herinde i Folketinget, som om lidt stemmer ja til det samlede lovforslag om indfødsrets meddelelse og derved stemmer i blinde, er deres ansvar bevidst – ja eller nej?
Mikkel Bjørn (DF), 2023-12-19:
Det kan jeg meget entydigt sige nej til.
Han var ikke blevet fjernet, hvis ikke det havde været for Dansk Folkeparti.
Dansk Folkeparti er dem, der har hånd i hanke med, hvor mange kriminelle der i nogen som helst udstrækning står på det her lovforslag.
Regeringen har det tydeligvis ikke.
Det kan undre mig voldsomt – det nævnte jeg også under andenbehandlingen – at Enhedslisten og Alternativet synes, det er okay at give dansk statsborgerskab til en mand, der har overfaldet en af Dansk Folkepartis medarbejdere.
Jeg har ikke mulighed for at stille spørgsmål fra talerstolen, men det kan da undre såre, at man synes, at det er et rimeligt grundlag at få dansk statsborgerskab på, altså at man er dømt for at overfalde en ungdomspolitiker til et politisk debatarrangement.
Det er fuldstændig hovedrystende, at de to partier kan stå inde for det.
Men det kan man jo spørge dem om.
Mette Thiesen (DF), 2023-12-19:
Tusind tak.
Jeg tænkte, at jeg lige ville rejse mig og tage ordet her.
Det er jo meget sødt, at en socialdemokratisk partisoldat rejser sig op og forsøger at forsvare sin minister – det er det bestemt.
Det er da også meget sødt, at Enhedslisten rejser sig op.
Vi ved jo godt, at Enhedslisten bare gerne vil smide om sig med danske statsborgerskaber, selv hvis folk er dybt kriminelle og alt muligt, og de er fuldstændig ligeglade med den store værdi, der ligger i det her.
Jeg kunne egentlig bare godt tænke mig at høre ordføreren om den her konkrete voldsmand, som ordføreren nævner, og som overfaldt en af Dansk Folkepartis ansatte.
Ville han være blevet fjernet fra det her lovforslag, hvis ikke det var for Dansk Folkeparti – ja eller nej?
Mikkel Bjørn (DF), 2023-12-19:
Nu har jeg jo lige bekendtgjort over for ordføreren, at konsekvensen ved at lyve, udfylde en falsk tro og love-erklæring, faktisk ikke nødvendigvis har de store konsekvenser.
Hvis en somalisk børnemishandler, der har solgt sin 12-årige datter på et slavemarked i udlandet og fået hende tvangsomskåret og har udfyldt en falsk tro og love-erklæring på, at han ikke er kriminel, til trods for at han er dømt for kriminelle forhold, ikke har kan få frataget sit statsborgerskab efter de retningslinjer, som ordføreren henviser til, er det jo ikke rigtigt, hvad ordføreren siger.
Søren Søndergaard (EL), 2023-12-19:
Jamen jeg går ud fra, at Dansk Folkepartis ordfører bekræfter, at det er sådan, at hvis man har givet vildledende eller forkerte oplysninger, som ligger til grund for et dansk statsborgerskab, kan det fratages administrativt.
Det går jeg ud fra Dansk Folkepartis ordfører bekræfter.
Derfor er meget af den snak, som fremføres her, ikke relevant, for selvfølgelig er der folk, der snyder, og det kan altså også ske her.
Men konsekvensen, hvis det bliver opdaget, er meget klar, nemlig administrativ fratagelse.
Mikkel Bjørn (DF), 2023-12-19:
Jo, rent teoretisk set er det rigtigt.
Men vi havde en børnemishandler inden for de sidste få måneder, som havde fået et dansk statsborgerskab ved at lyve om det.
Vedkommende havde solgt sin 12-årige datter på et somalisk slavemarked, fået hende tvangsomskåret af bedsteforældre, og jeg ved ikke hvad, og der ville ministeren ikke tage statsborgerskabet fra den her person.
Så nej, den praksis, som ordføreren henviser til, fungerer heller ikke.
Karsten Hønge (SF), 2023-12-19:
Nu prøver jeg at tænke tilbage.
Jeg tror, det er 40 år siden, jeg læste bogen – altså 40 år siden.
Og som jeg husker bogen, er det et forsøg på fra Anne Grete Holmsgaards side at definere forskellen mellem det at være jøde og det at være zionist, hvor der jo er jøder, der ikke er zionister, mens der er få zionister, der ikke er jøder, men det er der dog også.
Man kan som sagt godt være begge dele, og man kan også være det ene uden at være det andet.
Morten Messerschmidt (DF), 2023-12-19:
Jeg går ud fra, at Enhedslistens ordfører er bekendt med, at der er ca. 1 million palæstinensere, som er statsborgere og har stemmeret i Israel, og som er ligeværdige borgere med jøderne i Israel.
Jeg kunne godt tænke mig at høre noget.
Hvis vi skulle spejlvende det og forestillede os, at den her såkaldte palæstinensiske stat skulle opstå og Hamas så angiveligt skulle være regering for den stat – det er i hvert fald det, vi ved at palæstinenserne ønsker – hvor mange jøder tror fru Trine Pertou Mach så der ville bo i den palæstinensiske stat?
Trine Pertou Mach (EL), 2023-12-19:
Men man kan jo spørge den palæstinensiske befolkning, hvad den ønsker, og det ville jo kræve, at man kunne gennemføre nogle ordentlige valg.
Det, der er forskellen på ordføreren og mig i opfattelsen af, hvad der sker, og hvad der skal ske, er, at jeg ikke tror på, at man kan udrydde Hamas militært på en måde, som indebærer en krigsførelse, som vi kan stå inde for.
Det er det ene, og det andet er, at det, der lige nu sker, producerer nye rekrutterer til nye ekstreme terrorbevægelser.
For det er dynamikken i den konflikt, som den lige nu ser ud.
Lars Boje Mathiesen (UFG), 2023-12-19:
Ikke engang dér kan ordføreren erkende, at Gaza er ledet af en terrorbevægelse, Hamas, og at der, så længe Hamas eksisterer på jordens overflade, ikke kan findes en våbenhvileløsning.
For der er ingen i Hamas' organisation, som ønsker at anerkende Israel, og derfor er en tostatsløsning jo et fatamorgana, så længe Hamas har magten.
Og der er ikke noget, der tyder på, at flertallet af civilbefolkningen i Gaza vil stemme nogle andre til magten.
For det ville stadig væk være Hamas og Islamisk Jihad, som ville have et flertal, også hvis der ville skulle være en folkeafstemning.
Det viser alle meningsmålingerne, og derfor er der ikke nogen fredsløsning derpå.
Trine Pertou Mach (EL), 2023-12-19:
Noget af det, der skal til efter en våbenhvile, er naturligvis, at der skal gennemføres valg i Palæstina.
Det har der ikke været siden 2006, og det vil være det første at bede palæstinenserne om at vælge deres egen politiske ledelse.
Lige nu er der jo faktisk et selvstyre, som er den formelle modpart i forhandlingerne om, hvad der skal ske politisk og statsligt.
Men jeg har også svært ved at se – det må jeg blankt indrømme, og det er ikke, fordi man skal sige noget på den ene side og på den anden side – at der i den israelske regering er aktører og kræfter, som reelt er interesserede i at indgå i politiske forhandlinger, der handler om at finde en politisk løsning, der indebærer lige rettigheder for den palæstinensiske befolkning.
Det udgangspunkt, som vi har i Enhedslisten, er, at den palæstinensiske befolkning skal kunne træffe en afgørelse om, hvem det er, der regerer dem politisk, og jeg tror, det er et stort spørgsmålstegn, som man må sætte efter den påstand, som ordføreren her bringer til torvs, altså at det absolut skulle give et valgresultat til gavn for Hamas, hvis man nu kunne gennemføre sådan et valg i alle de palæstinensiske områder.
Det andet spørgsmål kan jeg jo ikke svare ordføreren på.
Det ønske, som vi har, er en politisk proces, der peger i retning af lige rettigheder til alle, der lever i det område.
Om de ønsker at organisere sig i én stat eller to stater, er jo op til befolkningerne.
Den officielle danske udenrigspolitik med at bakke op om en tostatsløsning er jo det, som vi alle sammen står fast på, når vi har den her diskussion.
Den virkelige politiske udfordring her i Folketinget og fra regeringens side er, at man ikke formår at balancere.
Statsministeren har endnu ikke taget ordet besættelse i sin mund.
Og jeg gør det gerne igen i det her sekund, for det kan kun fordømmes.
Men det, der foregår lige nu fra Israels side, kræver en anden politisk linje fra den danske regerings side, hvis det skal ændre noget for den civilbefolkning, som lige nu lider under det.
Frederik Vad (S), 2023-12-19:
Men alle de der humanitære fakta er jeg totalt enig i, og der er ikke noget af det, der er forkert.
De første klager over statsministerens såkaldt ensidige tilgang til det her kom, mens der stadig blev myrdet mennesker i kibbutzer, de kom ikke 5, 10 eller 15 dage efter terrorangrebet den 7. oktober.
De kom på dagen!
Enhedslistens forperson, hr. Pelle Dragsted, var ude at tale for balance dagen efter den 7. oktober, da myrderierne stadig var i gang.
Pointen her er, at I har kaldt det uproportionalt fra det sekund, der blev myrdet løs i kibbutzer.
Det er udfordringen, fru Trine Pertou Mach.
Trine Pertou Mach (EL), 2023-12-19:
Men man må i hvert fald konstatere, at indtil nu er op mod 20.000 mennesker døde, hvoraf langt størstedelen er børn og kvinder.
Man må også konstatere, at stort set hele befolkningen i Gaza er fordrevet, at det er umuligt at finde tryghed og sikkerhed, at gidslerne stadig væk ikke alle sammen er blevet frigivet, og at Israel stadig ikke mener, at de har nedkæmpet det Hamas, som de mener de kan nedkæmpe militært.
Jeg er af den overbevisning, at det her ikke kan løses militært, og det er derfor, vi appellerer til, at man bakker op om det her borgerforslag, der handler om at få skabt en varig våbenhvile og få igangsat det lange, seje træk med at få fulgt det politiske spor, som lige nu er nærmest umuligt at se, men som er nødvendigt for at sikre en retfærdig fred for begge befolkninger.
Frederik Vad (S), 2023-12-19:
Mit hjerte bløder også for alle de børn, der bliver slået ihjel i Gaza, og jeg har også selv kun foragt tilovers for den israelske højrefløj.
Jeg føler mig meget politisk knyttet til den israelske venstrefløj og til den stærke fagforenings- og fagbevægelseskultur, der har været i Israel.
Jeg kunne godt tænke mig at spørge ordføreren om noget.
Jeg kunne godt tænke mig at spørge ordføreren om, hvornår ordføreren mener modsvaret fra Israel efter den 7. oktober blev uproportionalt.
Var det den 8. oktober, var det den 9. oktober, var det den 25. oktober, var det den 15. november?
Ordføreren spurgte hr. Michael Aastrup Jensen om, hvornår nok er nok.
Jeg kunne godt tænke mig at spørge ordføreren, hvornår efter den 7. oktober det her modsvar blev uproportionalt.
Lars Boje Mathiesen (UFG), 2023-12-19:
Jeg synes faktisk, det er befriende, at venstrefløjen bekender kulør.
Jeg kunne godt tænke mig at spørge ordføreren om noget.
Ordføreren taler om en varig fred dernede.
Tror ordføreren, at det kan ske, så længe Hamas har magten og er styrende i Gazaområdet dernede?
Eller tror ordføreren først, at det kan ske, når Hamas ikke længere er ved magten?
Morten Messerschmidt (DF), 2023-12-19:
Nu går jeg ud fra, at fru Trine Pertou Mach har et indgående kendskab til Hamas' politik, når hun vælger at solidarisere sig så voldsomt med dem.
Så derfor er det vel heller ikke for meget at spørge til, hvor mange jøder der ville være tilbage i Mellemøsten, hvis Hamas fik sit ønske opfyldt.
Ville der være 1.000, 500 eller 0 tilbage?
Hvad er målet for Hamas, når det kommer til spørgsmålet om jøder i Mellemøsten?
Det må fru Trine Pertou Mach da med sit indgående kendskab til situationen og konflikten have et svar på.
Mikkel Bjørn (DF), 2023-12-19:
Tak for det.
Jeg vil godt høre ordføreren, om ordføreren egentlig mener, at Israel har ret til at slå tilbage efter det voldsomme terrorangreb den 7. oktober, hvor kvinder og børn blev henrettet i et væk, hvor kvinder blev voldtaget, og hvor familier blev pakket ind i ståltråd og sat ild til levende.
Der vil jeg godt høre ordføreren: Har Israel ret til, hvis vi tager de civile ud af ligningen, at slå tilbage mod de terrorister, som angreb Israel den 7. oktober?
Trine Pertou Mach (EL), 2023-12-19:
I første omgang mener jeg slet ikke Hamas skulle have taget de gidsler.
Det har jo været velkendt Enhedslistepolitik, og det var vi også enige om hin nat, hvor vi alle sammen stod og diskuterede og fordømte gidseltagning, og vi bakker op om den danske regerings linje om, at man skal arbejde for en ubetinget og øjeblikkelig løsladelse af gidslerne.
Så ordføreren skaber en fuldstændig falsk præmis og falsk konfliktlinje her.
Der er ingen, der kommer gratis til den her diskussion, og det, som jeg bare appellerer til, er, at vi også forholder os til det, som er substansen i det her borgerforslag.
Og vi lavede nogle ændringsforslag, i håb om at det kunne blive rundere de steder, hvor nogle af partierne slog sig, men det lyder ikke, som om det er tilfældet for ordførerens parti.
Kim Edberg Andersen (NB), 2023-12-19:
Nej, jeg husker udmærket, og der er nok få folketingsmedlemmer, der vil påstå, at jeg ikke har en forholdsvis god hukommelse.
Det, jeg husker udmærket, er, at det her lige var blevet lagt ind i værkstedet hos de partier, som alle sammen synes, at israelerne er nogle forfærdelige mennesker, og at hvis man bare kan smide bomber fra hospitaler, er det superfint.
Det er de partier, som havde det her i værkstedet og så sådan lige forsøgte at få det lempet igennem.
Virkeligheden er, og det ved ordføreren også godt, at der er uskyldige mennesker, der blev slagtet.
Der har været en våbenhvile, hvor man sjovt nok ikke lige frigav de gidsler, man havde.
Synes ordføreren ikke, at bolden har ligget ved Hamas i et stykke tid, og at hvis de nu havde overholdt de regler og frigivet de gidsler, de har taget, var man måske kommet lidt videre i det her?
Trine Pertou Mach (EL), 2023-12-19:
De ændringsforslag, som i virkeligheden var grunden til, at jeg gik på talerstolen, for at spørge, om der ikke var nogle flere, der kunne bakke op om dem, handler jo netop om at prøve at gøre borgerforslaget så rundt som muligt i hjørnerne der, hvor der var størst kritik og skepsis over for den måde, som borgerforslaget var blevet formuleret på.
Men jeg går ud fra, at ordføreren med det, ordføreren siger nu her, i virkeligheden bakker op om det første ændringsforslag, nemlig det, der fordømmer Hamas' terrorangreb den 7. oktober.
Kim Edberg Andersen (NB), 2023-12-19:
Tak for det.
Og hvor er det dejligt, at vi også her på den sidste dag lige kan få blodet i kog, som vi gjorde det midt om natten her for ikke ret mange dage siden, hvor det var nøjagtig den samme snak, vi havde, og hvor Enhedslisten også dengang helt ublu stillede sig op og sagde: Palæstinenserne er ofre.
Det kan godt være, at de lige har slagtet 200 uskyldige, at de gemmer sig på hospitaler osv., men uha, hvor er det slemt, at dem, som har fået slagtet deres medborgere, rent faktisk har en reaktion.
Det er jo dejligt, når Enhedslisten helt ublu stiller sig op, og så, lige når de sådan en gang imellem godt kan mærke, at nu bliver det nok for meget for almindelige danskere at høre på, siger de: Men vi mener for øvrigt også det her.
For problemet med det her beslutningsforslag er jo, at man kun fordømmer den ene part, og så ovre på side 19 siger man: Det er for øvrigt heller ikke rigtig godt, hvad Hamas har gjort.
Vil ordføreren ikke bare lige bekræfte, at Hamas er folkevalgt for selvstyret dernede, og at det er Hamas, der er et problem, så hvis Enhedslisten vil have nye valg, er det jo Hamas, de skal kalde ud, og ikke israelerne?
Pia Kjærsgaard (DF), 2023-12-19:
Vi kan faktisk ikke komme til at lukke ørerne for det, der foregår.
Det er ganske umuligt.
Vi er alle sammen meget engagerede i det, fordi det er ganske forfærdeligt, og jeg må, når de venstreorienterede, bl.a. fru Trine Pertou Mach, bakker op om det, der foregår i gaderne – og fru Trine Pertou Mach siger, at det ikke er Hamas – bare sige, at de råber »jihad«, »hellig krig«, og at vi i Danmark i øjeblikket er ved at optrævle en terrororganisation.
Der blev heller ikke svaret på, hvordan fru Trine Pertou Mach har det med, at herboende jøder, som sandelig ikke har noget at gøre med den konflikt, der lige nu er i Mellemøsten, føler sig ekstremt chikaneret, og at de skal have ekstra beskyttelse.
Trine Pertou Mach (EL), 2023-12-19:
Jeg synes, det er et stort problem, at jødiske borgere her i landet ikke føler sig trygge og sikre, ligesom alle andre borgere skal kunne føle sig det, uanset hvad ens baggrund eller ens orientering af nogen som helst karakter er.
Det er jeg helt enig i.
Jeg har ikke set Hamas rende rundt i gaderne, og hvis fru Pia Kjærsgaard hentyder til den lange række forskellige demonstrationer, der har været, så må jeg konstatere, at jeg, når jeg kigger ud i landet, kan se nogle, som skræmmer mig, bl.a. fordi de går kønsopdelt og råber på jihad.
Så det bekymrer også mig.
Men det bekymrer mig ikke, at danskere går på gaden og kæmper for alle civiles ret til et liv, for børns ret til et liv, og at de opfordrer regeringen til at bakke op om en varig våbenhvile til gavn for civilbefolkningen.
Det anser jeg for at være utrolig vigtigt, og det er også derfor, at den her debat er så vigtig.
For den viser befolkningen, at hele Folketinget ikke lukker ørerne for det, der foregår.
Pia Kjærsgaard (DF), 2023-12-19:
Tak for det.
Højreekstrem, siger man. Ja så.
Jeg vil bare følge op på fru Mette Thiesens spørgsmål fra før, som ordføreren i to omgange undlod at svare på.
Skræmmer det ikke i forhold til det forfærdelige terrorangreb, der skete den 7. oktober, at man i Københavns gader kan se, at Hamas jublende render rundt, ligegyldigt hvor man befinder sig, og de stort set hver ugedag kan samle rigtig mange mennesker og råbe jihad?
Hvis jeg var fru Trine Pertou Mach, ville jeg stå og føle mig lidt som venstrefløjens nyttige idiot på talerstolen?
Altså, skræmmer det ikke, at den konflikt i den grad er blevet ført herop, og at herboende jøder på baggrund af det, der er sket i Mellemøsten, føler sig ekstremt chikaneret?
Trine Pertou Mach (EL), 2023-12-19:
Jeg kan simpelt hen ikke indgå i en dialog med en ordfører, der beskylder mig for ideologisk at være i overensstemmelse med det, som Hamas står for.
Hamas er en terrororganisation, en højreekstrem organisering, og den har absolut intet ideologisk tilfælles med venstrefløjen.
Der har ikke været fred – der har ikke været fred.
Der har været en tilstand af besættelse.
Det er ikke fred.
Det er i hvert fald ikke nogen retfærdig fred.
Konfliktens kerne er, at den palæstinensiske befolkning endnu ikke har fået opfyldt det løfte, verdenssamfundet har givet, om en egen selvstændig stat side om side med staten Israel.
Og så er det på den anden side sådan, at stort set alle lande i Vesten gennem årtier har ladet dobbeltstandarder herske over for den israelske stats ageren i selv samme besatte områder.
Det sidste var nu det allerførste, jeg svarede fru Pia Kjærsgaard på, altså at jeg synes, det er dybt bekymrende, og det er fuldstændig urimeligt og uhørt, at nogle mindretal i vores land skal føle sig utrygge.
Sådan vil vi ikke være.
Det er jeg enig med ordføreren i.
Mette Thiesen (DF), 2023-12-19:
Ordføreren svarer overhovedet ikke på det, jeg spørger om.
Er det kommet bag på ordføreren, hvor meget femtekolonnevirksomhed der er her i Danmark, og hvor mange der er kommet ind her i Danmark, som bakker op om en terrorbevægelse, og hvor mange af venstrefløjens nyttige idioter der bakker op om dem og støtter dem?
Er det kommet bag på ordføreren?
Og så er jeg bare nødt til at sige: Hvis Hamas nedlægger våbnene i morgen, bliver der fred.
Hvis Israel gør det samme, bliver Israel udslettet.
Det er det, der er det faktuelle her.
Jesper Petersen (S), 2023-12-19:
Men det kan man da ikke vide.
Hvordan ved man det?
Det er en politisk proces, og så kan vi så diskutere, om man synes, man kommer langt væk fra det, der er borgerforslagets essens, og dermed ikke længere stemmer om det, der rent faktisk er skrevet under på, eller om man ikke synes det.
Det er den beslutning, vi har her.
Det er diskuteret ved førstebehandlingen.
Det er også skriftligt markeret i det betænkningsbidrag, der er afgivet til beslutningsforslaget, og som er offentligt tilgængeligt.
Der er ikke noget mystik, og det er der redegjort for igen her nu.
Hvis Enhedslisten synes, det rent faktisk er fornuftigt, som regeringen agerer, og gerne ville have skrevet under på det, er jeg jo kun glad for det.
Trine Pertou Mach (EL), 2023-12-19:
Nu har Enhedslisten ikke behov for at bruge det her til at føre indenrigspolitik.
Til gengæld tror jeg nok, jeg vil sige, at regeringen skylder en hel del svar til den danske befolkning på, hvorfor man agerer eller mangler at agere, som man gør i den her sag, og ikke bakker op om en varig våbenhvile til gavn for civilbefolkningen i Gaza.
Når jeg tager ordet, hr. Jesper Petersen, skyldes det jo, at det, der foregår i udvalget, ikke er noget, som den danske befolkning kan høre med på.
Det kan man her.
Og jeg synes, det er virkelig underligt – virkelig underligt – at regeringen ikke kan bakke op om de her ændringsforslag, som jo faktisk imødekommer det, som var regeringspartiernes kritik af borgerforslaget, da vi havde debatten her i Folketingssalen.
Det er så det, regeringen vælger alligevel ikke at ville bakke op om.
Det synes jeg ville være fint regeringen kunne forklare til gavn for kolleger her i huset, men jo også og ikke mindst for den del af befolkningen, som har bakket op om de her ændringsforslag, og som indtil videre nærmer sig de 80.000.
Jesper Petersen (S), 2023-12-19:
Jeg undrer mig egentlig lidt over ordførerens indlæg her.
For der har jo været både en lang diskussion ved førstebehandlingen og siden en betænkningsafgivelse og drøftelse i udvalget, hvor de partier, der ikke støtter ændringsforslagene og heller ikke støtter borgerforslaget, har gjort klart, hvorfor man ikke gør det.
Så når man stiller sig op og siger, at det kan man ikke forstå, så er det nok påtaget, at man ikke kan forstå det.
For det er jo diskuteret.
Men måske er det et ønske om at få hele debatten en gang til og nogle andre, tror jeg, måske mere sådan indenrigspolitisk taktiske forhold, der efterhånden gør sig gældende for den måde, man agerer på i sagen her.
Men ordføreren ved jo godt, at regeringspartierne og flere andre har syntes, at når man på så lange stræk ændrede formuleringerne af et borgerforslag, som mange mennesker har skrevet under på i den tro, at det var det forslag, vi behandlede, så kom man for langt væk fra dets essens.
Derfor stemmer vi ikke for de ændringsforslag, og så får vi en ren afstemning om det borgerforslag, folk rent faktisk har skrevet under på.
Det ændrer jo ikke på, at man kan fortsætte debatten her i Folketinget, fuldstændig som man vil, men hvorfor regeringspartierne gør, som vi gør, har jeg redegjort for nu, ligesom det er sket i udvalgsbehandlingen.
Så det kan ikke undre ordføreren, hvorfor det er, som det er.
Trine Pertou Mach (EL), 2023-12-19:
Det er svært for mig at svare på noget på vegne af nogen, som jeg ikke har et idéfællesskab med.
Vi har hver især deltaget i en række Palæstinademonstrationer rundtomkring i landet – lystænding, fakkeloptog, og jeg ved ikke hvad, der har været af forskellige typer manifestationer – til gavn for civilbefolkningen i Gaza.
Men det har været klart fra starten, at den del af venstrefløjen, vi tilhører, helt åbenlyst tager afstand fra det terrorangreb.
Hvad andre måtte gøre, må de andre jo svare på, og så må hr. Alex Ahrendtsen opsøge dem på gaderne og spørge, hvad det er, der måtte være bevæggrundene.
Men jeg mener faktisk, at hr. Alex Ahrendtsen sammenblander kritik af staten Israel med antisemitisme.
Alex Ahrendtsen (DF), 2023-12-19:
Nu spurgte jeg jo egentlig bare nysgerrigt til, om ordføreren kunne forklare mig, hvorfor dele af venstrefløjen åbenlyst har et jødehad og bruger konflikten og terroraktionen mod Israel til at demonstrere for det ved at gå hånd i hånd med hamassympatisører, som ikke på noget tidspunkt har taget afstand fra de der frygtelige forbrydelser mod den israelske befolkning.
Jeg undrer mig bare – hvorfor dukker det op nu?